A BIZOTTSÁG 2147/2002/EK RENDELETE

(2002. december 2.)

az étkezési paprika forgalmazási előírásainak megállapításáról szóló 1455/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 545/2002/EK rendelettel1 módosított, a gyümölcs- és gyümölcspiac közös szervezéséről szóló, 1996. október 28-i 2200/96/EK tanácsi rendeletre2 és különösen annak 2. cikke (2) bekezdésére,

mivel:

(1) A 2706/2000/EK rendelettel3 módosított 1455/1999/EK bizottsági rendelet4 megállapította az étkezési paprika kiszerelésével és csomagolásának jelölésével kapcsolatos rendelkezéseket.

(2) A világpiac átláthatósága érdekében figyelembe kell venni az Egyesült Nemzetek Európai Gazdasági Bizottsága által az étkezési paprikára vonatkozó szabványokra a közelmúltban javasolt módosításokat, amelyek előírják, hogy a különböző színű paprikákat tartalmazó csomagoknak nem szükséges minden egyes színből ugyanannyi paprikát tartalmaznia, amennyiben azt a csomagoláson megfelelően jelzik. Ezenkívül azt is érdemes meghatározni, hogy a fogyasztóknak szánt csomagokban nemcsak különböző színű, hanem különböző típusú étkezési paprikák is lehetnek.

(3) A jelölésre vonatkozó rendelkezéseket több ponton is tisztázni kell, különös tekintettel a különböző típusú és színű étkezési paprikákat tartalmazó, fogyasztóknak szánt csomagok címkézésére.

(4) Ezért az 1455/1999/EK rendeletet módosítani kell.

(5) E rendelet rendelkezéseinek alkalmazása érdekében a kereskedőknek bizonyos műszaki átalakításokat kell elvégezniük, különös tekintettel a csomagoló berendezéseikre. Ezért e rendeletet a hatálybalépését követően egy kellő hosszúságú időszak után kell alkalmazni.

(6) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

Az 1455/1999/EK rendelet melléklete az e rendelet mellékletének megfelelően módosul.

2. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a rendeletet a hatálybalépését követő harmadik hónap első napjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 2-án.

a Bizottság részéről

Franz FISCHLER

a Bizottság tagja

MELLÉKLET

Az 1455/1999/EK rendelet melléklete a következőképpen módosul:

1. Az V. cím (A külső megjelenésre vonatkozó rendelkezések) A. pontjának (Egyneműség) második és harmadik albekezdése helyébe a következő szöveg lép:

"A különböző színű étkezési paprikák vegyes csomagolása azonban megengedett, amennyiben azok származása, minőségi osztálya, kereskedelmi típusa és mérete (amennyiben méret szerint válogatott) azonos.

A legfeljebb egy kilogramm nettó tömegű csomagok különböző színű és/vagy kereskedelmi típusú étkezési paprikákat is tartalmazhatnak, amennyiben azok a minőségi osztály, valamint - minden egyes szín és/vagy kereskedelmi típus tekintetében - a származás szempontjából egyöntetűek."

2. A VI. cím (A jelölésre vonatkozó rendelkezések) a következőképpen módosul:

a) a B. és C. pont helyébe a következő szöveg lép:

"B. A termék megnevezése

Amennyiben a csomag tartalma kívülről nem látható:

- Étkezési paprika,

- szín,

- a kereskedelmi típus (hosszúkás, szögletes és tompa végű, szögletes, kúpos, lapos) vagy a fajta neve.

A különböző színű és/vagy kereskedelmi típusú étkezési paprikákat tartalmazó csomagolások vagy fogyasztóknak szánt kiszerelések esetében:

- Vegyes paprika vagy egy ennek megfelelő elnevezés,

- amennyiben a csomag tartalma kívülről nem látható, akkor az étkezési paprikák színe és/vagy kereskedelmi típusa és minden egyes szín és/vagy kereskedelmi típus tekintetében a darabszám.

C. A termék eredete

A származási ország és, nem kötelezően, a termesztési tájegység, illetve az ország, a régió vagy a helység neve.

A különböző színű étkezési paprikákat és/vagy különböző származású kereskedelmi típusokat tartalmazó csomagok esetében közvetlenül a szóban forgó szín és/vagy kereskedelmi típus megnevezése mellett a származási országokat is fel kell tüntetni."

b) a D. pont (Kereskedelmi jellemzők) harmadik francia bekezdése helyébe a következő szöveg lép:

"- adott esetben mini paprika, zsenge paprika vagy más, a kisméretű termékhez illő elnevezés. Amennyiben ugyanazon csomagolási egység különböző kisméretű termékeket tartalmaz, akkor fel kell sorolni az összes terméket és azok mindenkori eredetét."

1 HL L 84., 2002.3.28., 1. o.

2 HL L 297., 1996.11.21., 1. o.

3 HL L 311., 2000.12.12., 35. o.

4 HL L 167., 1999.7.2., 22. o.